## Rješenje kojim se nalaže Vinku Grubišiću iz Zagreba, i mldb. Jagoru Grubišiću iz Zagreba, da u roku od 14 dana od dostave ovog rješenja podnesu Hrvatskoj agenciji za nadzor financijskih usluga zahtjev

### NN 42/2007 (23.4.2007.), Rješenje kojim se nalaže Vinku Grubišiću iz Zagreba, i mldb. Jagoru Grubišiću iz Zagreba, da u roku od 14 dana od dostave ovog rješenja podnesu Hrvatskoj agenciji za nadzor financijskih usluga zahtjev

# HRVATSKA AGENCIJA ZA NADZOR FINANCIJSKIH USLUGA

**1419**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05)
te članka 32. stavak 5. Zakona o preuzimanju dioničkih društava (»Narodne
novine« broj 84/02, 87/02i 120/02) u predmetu nalaganja obveze na objavljivanje
ponude za preuzimanje društva Jadran film d.d., Zagreb, Oporovečka 12, Uprava
Hrvatske agencije za nadzor financijskih usluga na sjednici održanoj 5. travnja
2007. godine, donijela je

## RJEŠENJE

1. Nalaže se Vinku Grubišiću iz Zagreba, Pantovčak 196b i mldb. Jagoru Grubišiću
iz Zagreba, Pantovčak 196b, da u roku od 14 dana od dostave ovog rješenja
podnesu Hrvatskoj agenciji za nadzor financijskih usluga zahtjev za
objavljivanje ponude za preuzimanje društva Jadran filma d.d., Zagreb,
Oporovečka 12, ponudu i isprave iz članka 12. stavka 2. točka 1., 2., i 3.
Zakona o preuzimanju dioničkih društava.
2. Nalaže se Vinku Grubišiću iz Zagreba, Pantovčak 196b i mldb. Jagoru Grubišiću
iz Zagreba, Pantovčak 196b, da u roku od 5 dana od dostave ovog rješenja, plate
administrativnu pristojbu u iznosu od 2.000,00 kuna u korist proračuna i naknadu
u iznosu od 20.000,00 kn u korist žiroračuna Hrvatske agencije za nadzor
financijskih usluga broj 2390001-1100329373, jer će u protivnom navedeni iznosi
biti naplaćeni prisilnim putem.
Ovo Rješenje objavit će se u »Narodnim novinama«.

```
Obrazloženje
```

Hrvatska agencija za nadzor financijskih usluga (dalje u tekstu: Agencija)
izvršila je uvid u predmete klase: UP/I-450-08/04-02/93 i UP/I-450-08/06-10/29
te utvrdila, kako slijedi:
I. Rješenjem Agencije u predmetu klase: UP/I-450-08/04-02/93 od 8. srpnja 2004.
godine, sukladno odredbi članka 32. stavak 7. Zakona o preuzimanju dioničkih
društava (»Narodne novine« broj 84/02, 87/02 i 120/02, dalje u tekstu: Zakon),
utvrđen je nastanak obveze objavljivanja ponude za preuzimanje društva Jadran
film d.d., Zagreb, Oporovečka 12 (dalje u tekstu: Izdavatelj) za Vinka Grubišića
iz Zagreba, Pantovčak 196b i mldb. Jagora Grubišića iz Zagreba, Pantovčak 196b,
zastupanog po ocu i zakonskom zastup­niku Vinku Grubišiću i majci i zakonskoj
zastupnici Dinki Grubišić (dalje u tekstu: Ponuditelji), svi zastupani po
opunomoćeniku Borisu Jukiću, odvjetniku iz Zagreba, Katančićeva 3.
II. Ponuditelji su 18. srpnja 2006. godine, na temelju odredbe članka 13. stavak
1. Zakona, podnijeli Agenciji podnesak kojim se dostavlja određena dokumentacija
vezano uz objavljivanje ponude za preuzimanje Izdavatelja, a 28. rujna 2006.
godine zahtjev za objav­ljivanje ponude za preuzimanje.
Predmetni zahtjev za objavljivanje ponude za preuzimanje odbijen je Rješenjem
Agencije u predmetu klase: UP/I-450-08/06-10/29 od 29. ožujka 2007. godine.
III. Budući da Ponuditelji nisu izvršili zakonsku obvezu objavljivanja ponude za
preuzimanje Izdavatelja, sukladno odredbi članka 32. stavak 5. Zakona, kojom je
propisano da će u slučaju utvrđenih nepravilnosti i nezakonitosti u postupku
preuzimanja, rješenjem naložiti otklanjanje istih, odrediti rok za njihovo
otklanjanje, valjalo je riješiti kao u točki 1. izreke.
IV. Sukladno odredbi članka 4. stavak 1. točka 5. Pravilnika o vrsti i visini
naknada i administrativnih pristojbi Hrvatske agencije za nadzor financijskih
usluga (»Narodne novine« broj 45/06, 11/07), Ponuditelji su obvezni platiti
administrativnu pristojbu i naknadu, pa je riješeno kao u točki 2. izreke
rješenja.
V. Na temelju odredbe članka 8. stavak 3. Zakona o Hrvatskoj agenciji za nadzor
financijskih usluga, ovo Rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog Rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog Rješenja.

Klasa: UP/I-451-04/07-10/03
Urbroj: 326-111/07-2
Zagreb, 5. travnja 2007.

Predsjednik Uprave
**Ante Samodol**, v. r.

Rješenje, NN 42/2007-1419
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)